CIMBเฮทาร์เก็ตฟันด์เข้าเป้าส่งกองใหม่ขาย
บลจ.ซีไอเอ็มบี-พรินซิเพิล บริหารกองทุนทาร์เก็ตฟันด์เข้าเป้า 8% ในเวลา 77 วัน ส่งกองใหม่ขายต่อเนื่อง ชี้จังหวะเหมาะลงทุนได้
7 มิ.ย. 2555

บลจ.ซีไอเอ็มบี-พรินซิเพิล บริหารกองทุนทาร์เก็ตฟันด์เข้าเป้า 8% ในเวลา 77 วัน ส่งกองใหม่ขายต่อเนื่อง ชี้จังหวะเหมาะลงทุนได้
นายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล  กล่าวว่า บริษัทบริหารกองทุนเปิดซีไอเอ็มบี – พรินซิเพิล ไทยแลนด์ รีคัฟเวอรี่ 8 เปอร์เซ็นต์ ทริกเกอร์ ซึ่งเป็นกองทาร์เก็ตฟันด์กองแรกที่ได้รับผลตอบแทนตามเป้าประมาณ 8% ด้วยระยะเวลา 77 วันหลังวันจดทะเบียนกองทุน
อย่างไรก็ตามบริษัทมองว่าในช่วงนี้ยังเหมาะแก่การลงทุน บริษัทจึงออกกองทุนเปิด ซีไอเอ็มบี-พรินซิเพิล อิควิตี้ ทริกเกอร์ 8 เปอร์เซ็นต์ 2 มูลค่าโครงการ 1,000 ล้านบาท เสนอขายตั้งแต่วันนี้-13มิ.ย.2555 ลงทุนขั้นต่ำ 5,000 บาท กองทุนเน้นลงทุนหุ้นในประเทศที่มีปัจจัยพื้นฐานดี มีอัตราเติบโตสูง โดยบริษัทจะรับซื้อคืนหน่วยลงทุนอัตโนมัติเมื่อ มูลค่าของหน่วยลงทุน (NAV) มากกว่าหรือเท่ากับ 10.80 บาท คิดเป็นผลตอบแทน 8%
นายเจษฎา สุขทิศ ประธานเจ้าหน้าที่การลงทุน บลจ. ซีไอเอ็มบี-พรินซิเพิล กล่าวว่า ราคาหุ้นในปัจจุบันค่อนข้างต่ำกว่าพื้นฐานจริงและมีความเสี่ยงขาลงที่จำกัด เนื่องจากราคาหุ้นได้รับรู้ปัจจัยลบที่เกิดจากเศรษฐกิจของสหภาพยุโรป ซึ่งไม่ได้ส่งผลกระทบต่อภาวะเศรษฐกิจในประเทศ 
นอกจากนี้ เศรษฐกิจไทยในปีหน้ามีแนวโน้มฟื้นตัวแข็งแกร่ง จากภาครัฐใช้มาตรการฟื้นฟูเศรษฐกิจในรูปแบบต่างๆเพื่อลดผลกระทบของปัญหาอุทกภัย ภาคการบริโภคซึ่งเป็นกลไกหลักของระบบเศรษฐกิจยังมีทิศทางการเติบโตสูงกว่ามาตรฐาน จากนโยบายการกระตุ้นการบริโภคภายในและการฟื้นฟูต่างๆหลังน้ำท่วม